Johnny Weissmüller

Johnny Weissmüller, născut Peter Johann Weissmüller, (n. 2 iunie 1904, Freidorf, Austro-Ungaria (astăzi cartier al Timișoarei) - d. 20 ianuarie 1984, Acapulco, Mexic) a fost un sportiv și actor american de origine șvăbească.

Biografie
Părinții săi, Petrus Weissmüller și Elisabeth Weissmüller născută Kersch, au emigrat în SUA, împreună cu fiul lor în vârstă de șapte luni. Johnny Weissmüller a susținut ulterior că s-ar fi născut în Windber (Pennsylvania), probabil pentru a fi selectat în lotul național de natație al SUA. Copil bolnăvicios, a fost sfătuit de un medic să se apuce de înot. Așa a ajuns de cinci ori campion olimpic la înot (1924-1928), deținătorul a 67 de titluri mondiale și 52 de titluri naționale. A deținut recordurile la stilul liber la toate probele de la 100 de yarzi la jumătatea de milă și a fost primul care a înotat 100 m sub un minut. A devenit celebru prin seria de filme Tarzan, ecranizări inspirate de romanele lui Edgar Rice Burroughs. Seria de filme a început la studiourile MGM, cu Tarzan the Ape Man (Tarzan omul-maimuță), în 1932.

Se povestește că în timpul revoluției cubaneze, pe când Johnny Weissmüller juca golf cu niște prieteni în Cuba, jucătorii s-au trezit înconjurați de revoluționari înarmați. Fără să-și piardă cumpătul, Weissmüller a lansat celebrul strigăt al lui Tarzan, iar soldații, recunoscându-l, au fost foarte încântați să escorteze grupul într-o zonă sigură.

Johnny Weissmüller a fost căsătorit de cinci ori.

Respectându-i-se dorința, la înmormântarea sa, coșciugul a fost coborât în groapă având ca fond sonor celebrul strigăt al lui Tarzan.

La ediția din 2012 a Jocurilor Olimpice, una dintre stațiile metroului londonez a purtat numele lui Johnny Weissmuller.

Filmografie selectivă 

 1948: Jim al junglei (Jungle Jim), regia William Berke
 1948: (Tarzan and the Mermaids) - regia Robert Florey
 1947: Tarzan și vânătorii albi (Tarzan and the Huntress) - regia Kurt Neumann 
 1946: Tarzan și femeia-leopard (Tarzan and the Leopard Woman) -  regia Kurt Neumann
 1945: Tarzan și amazoanele (Tarzan and the Amazons) - regia Kurt Neumann
 1943: Triumful lui Tarzan (Tarzan Triumphs) - regia Wilhelm Thiele
 1943: (Tarzan's Desert Mystery) - regia Wilhelm Thiele
 1942: Tarzan la New York (Tarzan’s New York Adventure) – regia Richard Thorpe
 1941: Comoara lui Tarzan (Tarzan’s Secret Treasure) – Regia: Richard Thorpe
 1939: Fiul lui Tarzan (Tarzan Finds a Son!) – regia Richard Thorpe
 1936: Fuga lui Tarzan (Tarzan Escapes) – regia Richard Thorpe
 1934: Tarzan stăpânul junglei (Tarzan and His Mate) – regia Cedric Gibbons
 1932: Tarzan omul maimuță (Tarzan the Ape Man) – regia W. S. Van Dyke
 1929: (Glorifying the American Girl) - regia Millard Webb și John W. Harkrider
Galerie

 Note 

 Legături externe 
 
 
 Despre Johnny Weissmüller
 Articole biografice Tarzan se intoarce, 4 iunie 2004, Evenimentul zilei A ținut ascuns locul nașterii. ROMÂNUL TARZAN, SEX-SIMBOL al Americii. GALERIE FOTO și VIDEO, 20 ianuarie 2013, Roxana Roseti, Evenimentul zilei''

Nașteri în 1904
Decese în 1984
Șvabi bănățeni
Timișoreni
Cetățeni de onoare ai Timișoarei
Medaliați olimpici cu aur americani
Medaliați olimpici cu bronz americani
Actori americani din secolul al XX-lea
Actori de film americani
Înotători la Jocurile Olimpice de vară din 1924
Înotători la Jocurile Olimpice de vară din 1928